Ferde

**Ferde AS** er et norsk aksjeselskap eiet av Vestland, Rogaland og Agder fylkeskommuner. Det ble stiftet 5. oktober 2016 og har kontor i Bergen. Selskapet het Sørvest Bomvegselskap AS frem til 1. januar 2018.

Ferde er et av de regionale bompengeselskapene som er opprettet som følge av Stortingets vedtak om å samle bompengeselskapene i fem regionale selskap. Regjeringen signerte ny bompengeavtale med selskapet den 24. november 2017. Bompengereformen ble foreslått av regjeringen Solberg og har fire deler – reduksjon av antall bompengeselskap, en utskilling av utstederrollen fra bompengeselskapene, en rentekompensasjonsordning for bompengelån og en forenkling av takst- og rabattsystemer. Målet er blant annet å redusere antall selskaper som krever inn bompenger for å redusere administrasjonsutgiftene.

I 2019 hadde Ferde 249 millioner bompasseringer som gav 3 553 millioner kroner i inntekter. Driftskostnadene per bompassering ble redusert med tjue øre fra 1,40 kroner i 2018 til 1,20 kroner i 2019. Driftskostnadene i prosent var 8,5 prosent i 2019.

## Historie
Selskapet Bro- og Tunnelselskapet AS ble stiftet i 1953, og startet innkreving av bompenger for Puddefjordsbroen og Eidsvågstunnelen i 1956. Selskapet endret navn til BT Signaal AS i 2012, og dette selskapet ble kjøpt av fylkene Sogn og Fjordane, Hordaland, Rogaland, Aust-Agder og Vest-Agder i 2017. Etter oppkjøpet ble selskapet fusjonert med Sørvest Bomvegselskap AS, som skiftet navn til Ferde AS i 2018. Den kommersielle virksomheten ble igjen i BT Signaal som fra 4. juli 2018 skiftet navn til Skyttel AS. Sogn og Fjordane og Hordaland ble slått sammen til Vestland fylkeskommune og Vest-Agder og Aust-Agder til Agder fylkeskommune 1. januar 2020, som resultat av regionreformen.

Stortinget sluttet seg til regjeringens forslag om å innføre et nytt takst- og rabattsystem for bompengeprosjekter gjennom behandlingen av Prop. 1 S Tillegg 2/ Innst. 13 S (2015-2016). I det nye systemet legges det opp til en standardisering av rabatter og fjerning av lokale særordninger.

Fere endret takstene og rabattsystemet i Askøypakken, Stordalstunnelen (Åkrafjorden) og Fastlandssambandet Halsnøy 1. mars 2018, Haugalandspakken, E6 Helgeland og Hålogalandsbrua 1. april 2018, bomringen i Kristiansand 1. mai 2018, bomringen i Bergen 1. juni 2018, bomringen på Nord-Jæren 1. oktober 2018, T-forbindelsen 1. november 2018, Vossapakko, Jondalstunnelen og Hardangerbrua 1. desember 2018, Bømlopakken 1. februar 2019, Eksportvegen 1. juli 2019, og i Finnfast, Kvammapakken og Fv. 45 Gjesdal 1. august 2019. Rabattstrukturen endres til ny standard rabattordning som gir 20 % rabatt for passeringer i takstgruppe 1 med gyldig brikke. Det gis ingen rabatt for kjøretøy i takstgruppe 2.

I oktober 2019, ble selskapet kjent for å sende persondata til Kina. Datatilsynet vil undersøke om Ferde har brutt loven ved å la et kinesisk selskap gå gjennom bilder. Det har også kommet frem at Ferde har handlet med firma toppsjefen var medeier i. Pressens Faglige Utvalg mener NRK har brutt god presseskikk på punkt 4.14 om samtidig imøtegåelse i Vær Varsom-plakaten. Samferdelsminister Jon Georg Dale ba om full gjennomgang av bompengeselskapene, og Vestland Høyre mener at hele styret må byttes ut etter at NRK skrev om hvordan Ferde har handlet med selskap der ansatte har hatt eierinteresser. Fylkeskommunenes kontrollutvalg i både Hordaland og Sogn og Fjordane satt i gang selskapskontroll av Ferde, denne skal utføres av Deloitte, noe Finanstilsynet er kritisk til. Dette fordi Deloitte er Ferdes egen revisor. Finanstilsynet mener derfor at dobbeltrollen Deloitte har satt seg i er uheldig.

Styret i Ferde legger opp til en utvidelse av aksjekapital som Rogaland fylkeskomme inviteres til å skyte inn for å opprettholde lik eierbrøk når Sogn og Fjordane og Hordaland slås sammen til Vestland fylkeskommune og Vest-Agder og Aust-Agder slås sammen til Agder fylkeskommune 1. januar 2020 som resultat av regionreformen. Rogaland fylkeskommune tegnet derfor for 100 nye aksjer slik at eierbrøkene i selskapet forblir lik.

### AutoPASS-utsteder
Ferde startet i 2019 forberedelsene for salg av utstedervirksomheten til en ekstern markedsaktør. Som del av Bompengereformen ble det i Meld. St. 25 (2014-2015) tydeliggjort at utstederrollen skal skilles ut fra bompengeselskapene for å etablere uavhengige utstedere. Forskrift om utstedervirksomhet for bompenger og ferjebilletter (utstederforskriften) trådte i kraft 1. januar 2019, og selskapene som opererte som utstedere før forskriften trådte i kraft fikk dispensasjon frem til 1. juli 2020 og i løpet av denne perioden må de avhende sin utstedervirksomhet. De regionale bompengeselskapene har siden fått innvilget forlengelse til 31. desember 2021.

Ferde flyttet alle AutoPASS-kundene i selskapet i samme kunderegister, Ferde – Brikkeutsteder (tidligere Ferde – Bomringen i Bergen). De sendte i mars 2020 ut ny brikke til de med avtaler hos Ferde AS – Aust-Agder, Ferde AS – Halsnøysambandet og Ferde AS – Listerpakken, i april til de med avtale hos Ferde AS – Stordalstunnelen (Åkrafjorden), Finnfast og Jondalstunnelen, i mai/juni til de med avtale hos Ferde AS – Bømlopakken, Kvammapakken og Vossapakko, i september til de med avtale i Haugalandspakken og bomringen i Kristiansand og i oktober til de med avtale i Bymiljøpakken på Nord-Jæren.

I februar 2021 skilte Ferde ut utstedervirksomheten til en egen divisjon kalt Flyt. Flyt ble deretter et datterselskap, før utstedervirksomheten skal selges til en ekstern aktør. Aktivitetene og eiendelene ble overført til datterselskapet Flyt AS den 1. mai 2021, og regner med at dette selges i løpet av første halvdel av 2021. Ferde jobber aktivt i markedet for å finne en kjøper av Flyt AS. 

Den 30. juni 2021 ble det gjort kjent at forsikringsselskapet Gjensidige kjøper Flyt, Ferdes utstedervirksomhet. Den 1. november 2021 ble kjøpet gjennomført.

## Prosjekter
22 eksisterende selskap og prosjekt ble overført til det regionale selskapet. Alle nye bompengeprosjekt i regionen blir også lagt til Ferde.

Alle Ferdes bomstasjoner bruker AutoPASS, det norske systemet for elektronisk betaling av bompenger. Innehavere av gyldig AutoPASS-brikke eller en annen EasyGo-brikke (for eksempel BroBizz) kan bruke denne for betaling i norske bomstasjoner gjennom EasyGo-samarbeidet.

### Prosjekter i regionen

* Askøypakken 
* Bomringen i Bergen
*Bomringen i Kristiansand
* Bymiljøpakken på Nord-Jæren  
* Bømlopakken  
* E18 Tvedestrand-Arendal  
* E39 Kristiansand vest - Lyngdal vest  
* Fv. 45 Gjesdal  
* Førdepakken  
* Hardangerbrua
* Haugalandspakken  
* Kvammapakken  
* Nordhordlandspakken  
* Rogfast
* Ryfast  
* Vossapakko  

### Nedlagte prosjekter

* Austevollsbrua
*E134 Åkrafjorden
*Finnfast
*Halsnøysambandet
*Jondalstunnelen
*Listerpakken
*T-forbindelsen

## Tidligere selskaper
Følgende 23 tidligere selskap er fusjonerte inn i Ferde:

* Agder Bomdrift AS
* AS Austevoll Bruselskap
* Askøy Bompengeselskap AS
* Aust Agder Vegfinans AS
* Bergen Bompengeselskap AS
* Bergen-Os Bompengeselskap AS
* Bømlo Vegselskap AS
* Fastlandssamband Halsnøy AS
* Finnfast AS
* Førdepakken Bomselskap AS
* Gjesdal Bompengeselskap AS
* Hardangerbrua AS
* Haugaland Bompengeselskap AS
* Haugalandspakken AS
* Jondalstunnelen AS
* Kvam Bompengeselskap AS
* Lister Bompengeselskap AS
* Nord Jæren Bompengeselskap AS
* Nye Kristiansand Bompengeselskap AS
* Rogaland Bompengeselskap AS
* Rogfast AS
* Ryfast AS
* Voss og Omland Bompengeselskap AS

## Se også
* Fjellinjen
* Vegfinans
* Vegamot
* Bompengeselskap Nord AS

## Referanser